רוברט סטאפורד

רוברט תאודור סטאפורד (באנגלית: Robert Theodore Stafford; ) היה פוליטיקאי אמריקאי מוורמונט, איש המפלגה הרפובליקנית, שכיהן כתובע הכללי ה-13 של מדינתו בשנים 1955–1957, לאחר מכן ועד 1959 כסגן מושל ורמונט ה-67, לאחר מכן ועד 1961 כמושל ורמונט ה-71, לאחר מכן ועד 1971 כחבר בית הנבחרים של ארצות הברית, ולאחר מכן ועד 1989 כחבר הסנאט של ארצות הברית.
ראשית חייו
רוברט סטאפורד נולד בעיר ראטלנד שבוורמונט, כבנם של ברט לינוס סטאפורד , ושל מייבל ר. (לבית סטרטון) סטאפורד. ברט סטאפורד סיים את לימודיו במידלברי קולג' ב-1901, עסק בעריכת דין בראטלנד, והיה נשיא הבנק הלאומי של מחוז ראטלנד. הוא כיהן כפרקליט המדינה למחוז ראטלנד, בין השנים 1915–1917 כראש עיריית ראטלנד, כנשיא לשכת עורכי הדין של ורמונט ב-1930, וכיושב ראש מועצת החינוך של ורמונט.

רוברט סטאפורד התחנך בבתי ספר בראטלנד, וב-1931 סיים את לימודיו בבית הספר התיכון המקומי. ב-1935 הוא קיבל תואר בוגר במדעים ממידלברי קולג'. בעת לימודיו שם, הוא היה חבר באחוות דלתא-אפסילון. לזמן קצר הוא למד בבית הספר למשפטים של אוניברסיטת מישיגן, לפני שסיים לימודי תואר בבית הספר למשפטים של אוניברסיטת בוסטון.

לאחר סיום לימודיו, התקבל סטאפורד ללשכת עורכי הדין, ועסק במקצוע בראטלנד במשרד עורכי הדין סטאפורד, אבטייל וסטאפורד. הוא היה פעיל בפוליטיקה, וכרפובליקני הוא נבחר כתובע בבית המשפט העירוני של ראטלנד, תפקיד בו הוא שימש בשנים 1938–1942.

מלחמת העולם השנייה ושירות צבאי
ב-1942, עם כניסתה של ארצות הברית למלחמת העולם השנייה, התגייס ראטלנד לכוחות המילואים של צי ארצות הברית, וקיבל מינוי של אנסיין. הוא הוצב בענף המודיעין, והשלים את הכשרתו הראשונית בדארטמות' קולג' ובפורט דיקס שבניו ג'רזי. לאחר מכן הוא הוצב כקצין מודיעין במחלקת הצי של ארצות הברית בוושינגטון די. סי., ובבסיסי הצי בקייפ קוד, מסצ'וסטס.

בהמשך ביקש סטאפורד הצבה בתפקיד ימי, ושירת כקצין תצפית על סיפון הספינה "ווסטפוינט", ספינת תעבורת הכוחות הגדולה ביותר של הצי. במהלך שירותו בספינה, היא ביצעה מספר רב של מסעות מעבר לאוקיינוס האטלנטי לאירופה ולאפריקה. סטאפורד התקדם במהלך המלחמה לדרגת לוטננט קומנדר, ובסיומה הוא היה קצין התעבורה הראשי של הספינה. בפברואר 1946 הוא שב לראטלנד, והמשיך את שירותו בכוחות המילואים של הצי.

באוקטובר 1951 שב סטאפורד לשירות פעיל במהלך מלחמת קוריאה. הוא הוצב כקצין תותחנות על סיפון הספינה "מישן ביי", ספינות אימונים של כוחות המילואים שעגנה בבייון, ניו ג'רזי, ושירת עד פברואר 1953. הוא המשיך להיות בכוחות המילואים של הצי, ובמרץ 1971 פרש בדרגת קפטן.

התובע הכללי וסגן מושל ורמונט
בשנים 1947–1951 שימש סטאפורד כתובע המדינתי במחוז ראטלנד. במקביל, הוא עסק בעריכת דין במשרד חדש, סטאפורד ולה ברייק.

בעקבות שירותו במלחמת קוריאה, נכנס סטאפורד לפוליטיקה המדינתית של ורמונט, וכיהן כסגן התובע הכללי של ורמונט בשנים 1953–1955. ב-1954 הוא נבחר כתובע הכללי של ורמונט, וכיהן בתפקיד בשנים 1955 - 1957. ב-1956 הוא נבחר כסגן מושל ורמונט, תפקיד בו הוא כיהן בשנים 1957 - 1959.
מושל ורמונט
ממוזער|250px|סטאפורד כמושל
ב-1958 נבחר סטאפורד כמושל ורמונט. בחירתו לתפקידי סגן המושל והמושל הייתה יוצאת דופן בכך שהוא לא הלך בעקבותיהם של רוב הרפובליקנים. החל מייסוד המפלגה בשנות ה-50 של המאה ה-19, הונהג במפלגה הרפובליקנית בוורמונט "כלל ההרים", שעל פיו מועמדי המפלגה לתפקידי המושל וסגן המושל נבחרו לסירוגין מהצדדים המערבי והמזרחי של ההרים הירוקים, ונקבע שהמושלים יכהנו תקופת כהונה של שנתיים בלבד. הסנאטורים נבחרו גם הם לסירוגין מהצדדים השונים של ההרים הירוקים, כשאחד מהם הגיע מהאזור המערבי והשני מהמזרחי. על פי שיטה זו, מועמדי המפלגה לתפקידי המושל וסגן המושל נבחרו למעשה שנים מראש, והם שירתו בתפקידי הנהגה באספה הכללית של ורמונט, כולל כיושב ראש בית הנבחרים וכנשיא הסנאט של ורמונט. סטאפורד היה אחד ממושלי ורמונט הבודדים שלא כיהנו בבית המחוקקים. בסוף שנות ה-50 של המאה ה-20, החלה המפלגה הדמוקרטית בוורמונט להיות כוח תחרותי מול הרפובליקנים, ובבחירות של 1958 ניצח סטאפורד את מועמד הדמוקרטים ברנרד ג'. לדי כאשר זכה ב-50.3 אחוזים בלבד מקולות הבוחרים.

תקופת כהונתו של סטאפורד כמושל בלטה בשל היוזמות לייעול ממשלת המדינה, כולל הקמת הסוכנות למנהל. בנוסף השקיעה המדינה בתשתיות, כולל סלילת כבישים ובניית גשרים כדי להמריץ את הצמיחה הכלכלית, והנהיגה מלגות לסטודנטים של ורמונט שלמדו בקולג'ים המדינתיים.

חבר בית הנבחרים של ארצות הברית
ב-1960 נבחר סטאפורד כמועמד הרפובליקנים למושב היחידי של ורמונט בבית הנבחרים של ארצות הברית. הוא זכה לתמיכה מכל סיעות המפלגה בשל העובדה שהוא נחשב למתמודד החזק ביותר מול הדמוקרט ויליאם ה. מאייר, ששבר את האחיזה הרצופה בת מאה השנים של הרפובליקנים בכול המשרות המדינתיות כאשר ניצח בבחירות למושב בבית הנבחרים ב-1958. סטאפורד ניצח בבחירות, נבחר לתקופות כהונה נוספות ארבע פעמים, וכיהן בבית הנבחרים מינואר 1961 ועד ספטמבר 1971. בעת כהונתו בבית הנבחרים הוא הצביע בעד חוק זכויות האזרח של 1964, , וכן בעד התיקון ה-24 לחוקת ארצות הברית ובעד חוק זכות ההצבעה של 1965.

סנאטור
ממוזער|250px|סטאפורד בסנאט, 1986.
בספטמבר 1971 התפטר סטאפורד מכהונתו בבית הנבחרים כדי לאייש את המושב שלך ורמונט בסנאט של ארצות הברית כמינוי זמני בעקבות פטירתו של וינסטון פראוטי. בבחירות המיוחדות שהתקיימו בינואר 1972 לשארית תקופת כהונתו של פראוטי, הוא ניצח, ונבחר עוד פעמיים לתקופות כהונה נוספות, כולל בבחירות של 1976, בהן הוא ניצח את המושל היוצא תומאס סלמון. הוא כיהן בסנאט קצת יותר מ-17 שנה, עד לפרישתו ב-1989. בשנים 1981–1987 כיהן סטאפורד כיושב ראש ועדת הסביבה והעבודות הציבוריות של הסנאט.

בעת כהונתו בקונגרס, סייע סטאפורד להעביר את חוק הסיוע באסונות ובחירום  או חוק סטאפורד, לתיאום הסיוע הפדרלי לאסונות טבע. תמיכתו של סטאפורד במכירת נשק לקונטראס בניקרגואה הובילה למחאת "וינוסקי 44"  בוורמונט.

שנותיו האחרונות
בשנותיו האחרונות נחשב סטאפורד לזקן הפוליטיקאים במפלגה הרפובליקנית בוורמונט. ב-1998 הכריז ג'ון א. מקמלן, פוליטיקאי חדש בוורמונט, על התמודדותו על מועמדות הרפובליקנים לסנאט. כפי שסופר על ידי כריס גראף, ראש המשרד הוותיק של Associated Press בוורמונט, מועמדותו של מקמלן ספגה מהלומה מיידית כאשר ראיין גראף את סטאפורד בנוגע לסופת השלגים של ינואר 1998 ובנוגע לאירועים נוספים. במהלך השיחה, קרא סטאפורד במפגיע את שמו של מקמלן באופן שגוי, וקרא לו "מלהולנד" (Mulholland). גראף כתב שהוא ניסה באדיבות לתקן את סטאפורד, אך בסופו של דבר הבין שכוונתו של סטאפורד הייתה להביע את דעתו שמקמלן היה אלמוני מדי וחדש מדי בוורמונט כדי להיות מועמד בר-קיימא. פסקת הפתיחה בכתבה שנכתבה כתוצאה מהריאיון הזה הייתה שהרפובליקני הבכיר מוורמונט החזיק בדעה שמקמלן לא חי די זמן במדינה כדי לייצג אותה בסנאט, ושהזלזול של סטאפורד במקמלן כ"מלהולנד או יהיה שמו אשר יהיה" נעשה בדיחה חוזרת בקרב העיתונאים והפעילים הפוליטיים.

בבחירות המקדימות של הרפובליקנים, התמודד מקמלן מול פרד טאטל, בעל חוות ייצור חלב לשעבר שכיכב בסרט תיעודי שזכה ללעג "איש עם תוכנית" , קומדיה על חוואי פורש שמחליט להתמודד על מושב ורמונט בבית הנבחרים של ארצות הברית. מועמדותו של טאטל הייתה בחלקה ניסיון ליצור פרסום לסרטו, ובחלקה ניסיון ללעוג על מקמלן כ"ציקלונאי"  וכ"איש ארץ השטוחה" (flatlander, כינוי הסלנג של אנשי ורמונט לאלו שהגיעו מחוץ למדינה), שעבר לוורמונט רק משום שסבר שיהיה לו יותר קל להתמודד בה על מושב בסנאט מאשר במסצ'וסטס המאוכלסת יותר, שבה הוא התגורר קודם לכן. ביום הבחירות המקדימות, הביס טאטל את מקמלן ביחס קולות של 55 מול 45 אחוזים. טאטל הכריז מיד על כוונתו להצביע לסנאטור המכהן, הדמוקרט פטריק לייהי, כשלאחר מכן קיימו השניים מספר הופעות משותפות. ביום הבחירות הכלליות, הביס לייהי את טאטל ומספר מועמדים זוטרים נוספים וניצח בבחירות.

ב-2000 תמך סטאפורד במהלך שהתנהל בוורמונט למתן אפשרות ללהט"בים לקיים איחוד אזרחי (ורמונט הייתה המדינה הראשונה בארצות הברית שנקטה בצעד כזה). לפני הבחירות לנשיאות שהתקיימו באותה שנה הוא הסביר על החלטתו לתמוך באיחוד אזרחי: "אני לוקח בחשבון שאהבה היא אחד הכוחות הגדולים בחברה שלנו ובמיוחד במדינתנו ורמונט. עולה בדעתי שגם אם בני זוג מאותו המין מתאחד באהבה, איזה פגיעה זה מהווה לאדם כלשהו או לחברה כלשהי? אז חשתי מחויב לומר זאת".
מותו והנצחתו
רוברט סטאפורד נפטר בראטלנד ב-23 בדצמבר 2006. הוא נטמן בבית הקברות אברגרין שבעיר. רעייתו הלן נפטרה ב-2011 בגיל 93.

ב-1988 שינה הקונגרס את השם של התוכנית הפדרלית להלוואות לסטודנטים ל"תוכנית ההלואות לסטודנטים על שם רוברט ת. סטאפורד  לכבוד פועלו של סטאפורד לחינוך הגבוה.

ב-2007 שינה הקונגרס את שמו של אזור הנופש הלאומי וייט רוקס בוורמונט ל"אזור הנופש הלאומי וייט רוקס על שם רוברט ת. סטאפורד" .
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1614-1615

קישורים חיצוניים

 רוברט סטאפורד באתר אגודת המושלים הלאומית 

 רוברט סטאפורד באתר The Political Graveyard 


הערות שוליים

קטגוריה:אמריקאים ילידי ורמונט
קטגוריה:מושלי ורמונט
קטגוריה:מושלי מדינות ארצות הברית מהמפלגה הרפובליקנית
קטגוריה:סגני מושלי ורמונט
קטגוריה:חברי הסנאט של ארצות הברית מוורמונט
קטגוריה:סנאטורים חברי המפלגה הרפובליקנית
קטגוריה:חברי בית הנבחרים של ארצות הברית מוורמונט
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:התובעים הכלליים של ורמונט
קטגוריה:תובעים אמריקאים
קטגוריה:קצינים אמריקאים במלחמת העולם השנייה
קטגוריה:אנשי הכוחות המזוינים של ארצות הברית במלחמת קוריאה
קטגוריה:קצינים וחוגרים בצי ארצות הברית
קטגוריה:פעילי איכות הסביבה אמריקאים
קטגוריה:בוגרי בית הספר למשפטים באוניברסיטת בוסטון
קטגוריה:בוגרי מידלברי קולג'
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1913
קטגוריה:אמריקאים שנפטרו ב-2006